<classify> MUDA wowote kuanzia sasa, Hospitali ya Benjamin Mkapa ya jijini hapa, itaanza kutoa huduma ya dharura kwa majeruhi. Mkurugenzi Mtendaji wa Hospitali hiyo, Dk Alphone Chandika alisema hayo alipozungumza na HabariLeo.Alisema hatua hiyo inatokana na makubaliano kati ya Serikali ya Tanzania na Serikali ya Israel kwa ajili ya kuanzisha kitengo cha kuhudumia majeruhi. Hospitali ya Benjamin Mkapa iko jirani na barabara kuu inayoelekea Dar es Salaam na matukio mbalimbali ya ajali yamekuwa yakitokea, lakini hospitali haikuwa na kitengo cha kuhudumia majeruhi, alisema.Alisema makubaliano yaliyofikiwa kwa serikali hizi mbili ni uanzishwaji wa kitengo cha majeruhi, ambapo Israel italeta vifaa na kuvifunga na kutoa utaalamu. Walikubaliana Israel ituletee vifaa vya kisasa kwa ajili ya kuhudumia majeruhi, wavifunge na wafundishwe wataalamu wetu kwa ajili ya kutoa huduma. Muda huu ninavyozungumza tayari Waisraeli wameshavileta na kukamilisha kufunga tangu Desemba mwaka jana viko safi na tayari kwa ajili ya kuanza kutumika, alisema. Dk Chandika alisema kinachosubiriwa kuanza kutolewa kwa huduma hiyo, ni kwa Waisraeli kufika nchini kutoa mafunzo kwa wataalamu na kisha wakabidhi kitengo hicho tayari kwa kuanza kufanya kazi.Tumewasiliana nao, muda wowote kuanzia sasa watakajua kwa ajili ya kufundisha wataalamu wetu ili huduma zianze kutolewa, alieleza. Akizungumzia faida ya kuwa na kitengo cha majeruhi katika hospitali hiyo, Dk Chandika alisema kitasaidia kuokoa maisha ya wananchi waliopata majeruhi kwa ajali au njia yoyote ile. Tumejipanga kuwa majeruhi watapata matibabu hapa na ni vifaa vya kisasa, ambavyo vitasaidia kuokoa maisha ya wananchi wetu, ambao watapata bahati mbaya ya kupata majeraha iwe kwa ajali au kwa njia nyingine yoyote ile, watakapofika hapa watapata huduma hiyo, na mwisho wa siku wengi watapona, alisema.Dk Chandika alisema kutolewa kwa huduma hiyo, pia kutasaidia kupunguza na kuondoa uwezekano wa wananchi waliopata majeraha kupata ulemavu wa kudumu kwa kushindwa kupata huduma kwa wakati na kwa utaalamu unaotakiwa.Pia tutapunguza hata wale ambao wangeweza kuishia kuwa walemavu wa kuadumu, kwa vifaa tulivyonavyo basi hata ambaye angeweza kuishia kwenye ulemavu wa kudumu kwa vifaa hivi vilivyofungwa anaweza kupona na kurejea kuwa mwenye afya na kuendelea kufanya shghuli zake za kuzalisha mali. Aliongeza: Jambo jema ni kuwa makubaliano waliyofikia na ni kuwa Waisraeli wataendelea kusaidia kwa muda mpaka wataalamu wetu waive na anaendelea kuwafundisha wataalamu kwa sisi kwenda Israel au wao kuja hapa.  <topic>: KITAIFA 